《湓城东》
宋代·孔武仲

庐山之岑岑，横绝东南天。
大江之汤汤，洲渚相钩连。
山水两中间，君家之故园。
忆昨别此去，春风初破年。
归来已秋节，登览恍依然。
万里一转蓬，四时真蜕蝉。
退无环堵宫，长逐车与船。
风景日愈佳，尘埃日缠绵。
人事正浩荡，徙劳赋归田。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。